મોટા ભાગના લોકોએ ચેતન ભગતની નવલકથા ‘હાફ ગર્લફ્રેન્ડ’ વાંચી જ હશે. છતાં ઘણા એવા ખુશનસીબ લોકો હશે જેઓ આ બુક વાંચવાથી વંચિત રહ્યા હશે. તેમના લાભાર્થે તેમને ફિલમમાં શું સહન કરવાનું છે એની ઝલક : બિહારના સિમરાવ ગામના રાજવી પરિવારનો ફરજંદ માધવ ઝા (અર્જુન કપૂર) સોશ્યોલૉજીમાં BA કરવા માટે દિલ્હીની મશહૂર કૉલેજમાં ઍડ્મિશન લે છે. એક પણ પિરિયડ ભર્યા પહેલાં તેને રિયા સોમાણી (શ્રદ્ધા કપૂર) નામની કૉલેજની સૌથી હૉટ છોકરી સાથે ઇશકવા થઈ જાય છે. મમ્મીને ફોન કરીને પણ કહી દે છે કે આપણી લાઇફ સેટ છે હવે. રિયા તેની સાથે બાસ્કેટબૉલ રમે છે, ડિનર પર-ફિલ્મ જોવા જાય છે, દારૂ પીવે છે, પપ્પીઓ કરે છે, તેની રૂમમાં આરામ કરવા પણ આવે છે. છતાં એક ભેદી ફૉમ્યુર્લાછ કાઢીને કહે છે કે તે તેની હાફ ગર્લફ્રેન્ડ છે. એક દિવસ તે તેને કંકોતરી આપીને ગાયબ થઈ જાય છે. પછી બેએક વર્ષ પછી ડૉલ્ફિનની જેમ ફરી સપાટી પર આવે છે અને એ જ રીતે ગાયબ થઈ જાય છે. આ બાજુ માધવ રિયા ક્યાંય નથી જીવનમાં ગાતો-ગાતો તેને શોધવા નીકળે છે.